Document ID: 31990L0539

ΟΔΗΓΙΑ ΤΟΥ ΣΥΜΒΟΥΛΙΟΥ
της 15ης Οκτωβρίου 1990
σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες
(90/539/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
τη συνθήκη για την ίδρυση της Ευρωπαϊκής Οικονομικής Κοινότητας, και δίως το άρθρο 43,
την πρόταση της Επιτροπής [1],
τη γνώμη του Ευρωπαϊκού Κοινοβουλίου [2],
τη γνώμη της Οικονομικής και Κοινωνικής Επιτροπής [3],
Εκτιμώντας:
ότι τα πουλερικά, ως ζώα ζωντανά, και τα αυγά για επώαση, ως ζωικά προϊόντα, περιλαμβάνονται στον κατάλογο των προϊόντων που απαριθμούνται στο παράρτημα II της συνθήκης·
ότι, προκειμένου να εξασφαλισθεί η ορθολογική ανάπτυξη της παραγωγής πουλερικών και να αυξηθεί με τον τρόπο αυτό η παραγωγικότητα στον εν λόγω τομέα, πρέπει να καθορισθούν, σε κοινοτικό επίπεδο, ορισμένοι κανόνες υγειονομικού ελέγχου σχετικά με τα πουλερικά και τα αυγά για επώαση κατά τις ενδοκοινοτικές συναλλαγές·
ότι η εκτροφή πουλερικών εντάσσεται στα πλαίσια των γεωργικών δραστηριοτήτων· ότι αποτελεί πηγή εισοδήματος για ένα τμήμα του γεωργικού πληθυσμού·
ότι πρέπει να εξαλειφθούν οι υφιστάμενες ανισότητες στα κράτη μέλη ως προς τον υγειονομικό έλεγχο, ώστε να ευνοηθούν οι ενδοκοινοτικές συναλλαγές πουλερικών και αυγών για επώαση, συμβάλλοντας έτσι στην υλοποίηση της εσωτερικής αγοράς·
ότι, προκειμένου να επιτραπεί η αρμονική ανάπτυξη των ενδοκοινοτικών συναλλαγών, πρέπει να καθορισθεί κοινοτικό καθεστώς που να εφαρμόζεται στις εισαγωγές απότρίτες χώρες·
ότι πρέπει κατ αρχήν να αποκλεισθούν, από το πεδίο εφαρμογής της παρούσας οδηγίας οι ειδικές συναλλαγές που προκύπτουν από εκθέσεις, διαγωνισμούς και αγώνες·
ότι, για τους σκοπούς της παρούσας οδηγίας, πρέπει επίσης να ληφθούν υπόψη οι συναλλαγές που αφορούν ορτύκια, περιστέρια, φασιανούς και πέρδικες που εκτρέφονται για αναπαραγωγή ή για κατανάλωση·
ότι, δεδομένων των συνθηκών της σύγχρονης πτηνοτροφίας, η εξασφάλιση ελέγχου των επιχειρήσεων παραγωγής αποτελεί τον καλύτερο τρόπο για την προώθηση της αρμονικής ανάπτυξης των ενδοκοινοτικών συναλλαγών πουλερικών και αυγών για επώαση·
ότι πρέπει να επαφίεται στις αρμόδιες αρχές των κρατών μελών η μέριμνα για την έγκριση των επιχειρήσεων που ανταποκρίνονται στους όρους, που προβλέπονται στην παρούσα οδηγία, και ο έλεγχος για την τήρηση της εφαρμογής τους·
ότι ο κανονισμός (ΕΟΚ) αριθ. 2782/75 του Συμβουλίου της 29ης Οκτωβρίου 1975 περί παραγωγής και εμπορίας των αυγών προς επώαση και των νεοσσών πουλερικών ορνιθώνος [4], όπως τροποποιήθηκε τελευταία από τον κανονισμό (ΕΟΚ) αριθ. 3987/87 [5], προβλέπει την απόδοση διακριτικού αριθμού εγγραφής για κάθε εγκατάσταση παραγωγής καθώς και τη σήμανση των αυγών για επώαση· ότι, με τον κανονισμό (ΕΟΚ) αριθ. 1868/77 της Επιτροπής [6], όπως τροποποιήθηκε τελευταία από τον κανονισμό (ΕΟΚ) αριθ. 1351/87 [7], καθορίστηκαν οι λεπτομέρειες εφαρμογής του εν λόγω κανονισμού· ότι πρέπει, για πρακτικούς λόγους, να υιοθετηθούν ταυτόσημα κριτήρια για την αναγνώριση των επιχειρήσεων· παραγωγής και τη σήμανση των αυγών για επώαση, για τους σκοπούς της παρούσας οδηγίας·
ότι, για να αποτελέσουν αντικείμενο ενδοκοινοτικών συναλλαγών, τα πουλερικά και τα αυγά για επώαση πρέπει να ανταποκρίνονται σε ορισμένες απαιτήσεις υγειονομικού ελέγχου, ώστε να αποφεύγεται η διάδοση μεταδοτικών ασθενειών·
ότι, ωστόσο, επιβάλλεται να μετατεθεί σε μεταγενέστερη ημερομηνία ο καθορισμός των κανόνων ελέγχου που εφαρμόζονται στον τομέα της καταπολέμησης της γρίππης και της ψευδοπανώλους των πτηνών·
ότι, για τον ίδιο σκοπό, πρέπει επίσης να καθοριστούν οι όροι σχετικά με τη μεταφορά·
ότι επιβάλλεται να προβλεφθεί, ενόψει της προόδου που έχει πραγματοποιηθεί από κράτος μέλος για την εκρίζωση ορισμένων ασθενειών των πουλερικών, ότι η Επιτροπή μπορεί να χορηγεί συμπληρωματικές εγγυήσεις το πολύ ισοδύναμες με εκείνες τις οποίες το κράτος μέλος αυτό θέτει σε εφαρμογή σε εθνικό επίπεδο· ότι, στα πλαίσια αυτά, μπορεί να αποδειχθεί σκόπιμος ο καθορισμός του καθεστώτος αυτών των κρατών ή των περιοχών κράτους μέλους ένανατι ορισμένων ασθενειών που μπορούν να πλήξουν τα πουλερικά·
ότι, μολονότι οι ενδοκοινοτικές συναλλαγές που αφορούν πολύ μικρές ποσότητες δεν είναι δυνατόν, για πρακτικούς λόγους, να υπόκεινται στο σύνολο των κοινοτικών απαιτήσεων, πρέπει, εντούτοις, να τηρούνται ορισμένοι βασικοί κανόνες·
ότι, προκειμένου να εξασφαλιστεί η τήρηση των προβλεπόμενων απαιτήσεων, κρίνεται αναγκαίο να προβλέπεται η χορήγηση ενός υγειονομικού πιστοποιητικού από επίσημο κτηνίατρο, το οποίο πρέπει να συνοδεύει τα πουλερικά και τα αυγά για επώαση μέχρι τον τόπο προορισμού·
ότι, όσον αφορά την οργάνωση και τις επιπτώσεις των ελέγχων που πραγματοποιούνται από το κράτος μέλος προορισμού και τα μέτρα διασφάλισης που πρέπει να τεθούν σε εφαρμογή, είναι σκόπιμο να γίνεται αναφορά στους γενικούς κανόνες που προβλέπονται από την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς ελέγχους και ζωοτεχνικούς κατά τις ενδοκοινοτικές συναλλαγές ορισμένων ζώντων ζώων και προϊόντων ζωικής προέλευσης ενόψει της υλοποίησης της εσωτερικής αγοράς [8].
ότι είναι σκόπιμο να προβλεφθεί η δυνατότητα ελέγχων διενεργούμενων από την Επιτροπή σε συνεργασία με τις αρμόδιες αρχές των κρατών μελών·
ότι ο καθορισμός κοινοτικού καθεστώτος που εφαρμόζεται στις εισαγωγές από τρίτες χώρες προϋποθέτει την κατάρτιση καταλόγου των τρίτων χωρών ή τμημάτων των τρίτων χωρών από τις οποίες είναι δυνατόν να εισάγονται πουλερικά και αυγά για επώαση·
ότι η επιλογή των χωρών αυτών πρέπει να βασίζεται σε κριτήρια γενικής φύσεως, όπως η υγειονομική κατάσταση των πουλερικών και των άλλων ζώων, η οργάνωση και οι εξουσίες των κτηνιατρικών υπηρεσιών και η ισχύουσα υγειονομική νομοθεσία·
ότι, εξάλλου, επιβάλλεται να μην εγκρίνονται οι εισαγωγές πουλερικών και αυγών για επώαση που προέρχονται από μολυσμένες χώρες ή χώρες πολύ πρόσφατα απαλλαγμένες από μεταδοτικές ασθένειες των πουλερικών, οι οποίες αποτελούν κίνδυνο για το ζωικό κεφάλαιο της Κοινότητας·
ότι οι γενικοί όροι που εφαρμόζονται στις εισαγωγές από τρίτες χώρες πρέπει να συμπληρωθούν με ειδικούς όρους, που εκπονούνται σε συνάρτηση με την υγειονομική κατάσταση της κάθε χώρας· ότι ο τεχνικός χαρακτήρας και η ποικιλομορφία των κριτηρίων επί των οποίων βασίζονται αυτοί οι ειδικοί όροι απαιτούν, για τον καθορισμό τους, την προσφυγή στη διαδικασία της Μόνιμης Κτηνιατρικής Επιτροπής·
ότι η προσκόμιση, κατά την εισαγωγή πουλερικών ή αυγών για επώαση, πιστοποιητικού συμφώνου προς υπόδειγμα αποτελεί ένα από τα αποτελεσματικά μέσα για την επαλήθευση της εφαρμογής των κοινοτικών ρυθμίσεων· ότι η νομοθεσία αυτή μπορεί να περιλαμβάνει ειδικές διατάξεις που είναι δυνατόν να διαφοροποιούνται ανάλογα με την τρίτη χώρα και ότι το υπόδειγμα του πιστοποιητικού πρέπει να προσαρμόζεται ανάλογα·
ότι πρέπει να επιφορτισθούν οι πραγματογνώμονες κτηνίατροι της Επιτροπής με την επαλήθευση, στις τρίτες χώρες, της τήρησης των σχετικών ρυθμίσεων·
ότι ο έλεγχος κατά την εισαγωγή πρέπει να αφορά την καταγωγή και την υγειονομική κατάσταση των πουλερικών και των αυγών για επώαση·
ότι πρέπει, για τη διασφάλιση της υγείας των ανθρώπων και των ζώων, να επιτρέπεται στα κράτη μέλη να λαμβάνουν κάθε κατάλληλο μέτρο, συμπεριλαμβανομένης της θανάτωσης και της καταστροφής, κατά την άφιξη των πουλερικών ή των αυγών για επώαση στο κοινοτικό έδαφος και κατά τη διακίνησή τους προς τον τόπο προορισμού·
ότι οι κανόνες και οι γενικές αρχές που εφαρμόζονται κατά τον έλεγχο των πουλερικών και των αυγών για επώαση, θα καθοριστούν μεταγενέστερα στα πλαίσια των μέτρων που πρέπει να ληφθούν για την υλοποίηση της εσωτερικής αγοράς·
ότι κάθε κράτος μέλος πρέπει να έχει τη δυνατότητα της άμεσης απαγόρευσης των εισαγωγών προέλευσης τρίτων χωρών, όταν αυτές ενδέχεται να παρουσιάζουν κίνδυνο για την υγεία των ανθρώπων και των ζώων· ότι πρέπει, σε μια τέτοια περίπτωση, να εξασφαλίζεται, χωρίς καθυστέρηση, με την επιφύλαξη των ενδεχόμενων τροποποιήσεων του καταλόγου των χωρών στις οποίες επιτρέπεται να εξάγουν προς την Κοινότητα, ο συντονισμός της στάσης των κρατών μελών έναντι της εν λόγω τρίτης χώρας·
ότι η σταθερή εξέλιξη των πτηνοτροφικών τεχνικών απαιτεί την περιοδική προσαρμογή των μεθόδων καταπολέμησης των ασθενειών των πουλερικών·
ότι οι διατάξεις της παρούσας οδηγίας πρέπει να επανεξετασθούν στα πλαίσια της ολοκλήρωσης της εσωτερικής αγοράς·
ότι πρέπει να προβλεφθεί διαδικασία που να καθιερώνει στενή συνεργασία μεταξύ των κρατών μελών και της Επιτροπής στα πλαίσια της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
ΚΕΦΑΛΑΙΟ I
Γενικές διατάξεις
Άρθρο 1
1. Η παρούσα οδηγία καθορίζει τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες.
2. Η παρούσα οδηγία δεν εφαρμόζεται στα πουλερικά που προορίζονται για εκθέσεις, διαγωνισμούς ή αγώνες.
Άρθρο 2
Για τους σκοπούς της παρούσας οδηγίας, ως "επίσημος κτηνίατρος" και ως "τρίτη χώρα" νοούνται ο επίσημος κτηνίατρος και η τρίτη χώρα που προβλέπονται στην οδηγία 72/462/ΕΟΚ.
Επίσης νοούνται ως:
1. Πουλερικά: οι κότες, οι γαλοπούλες, οι φραγκόκοτες, οι πάπιες, οι χήνες, τα ορτύκια, τα περιστέρια, οι φασιανοί και οι πέρδικες, που εκτρέφονται ή κρατούνται σε αιχμαλωσία με σκοπό την αναπαραγωγή τους, την παραγωγή κρέατος ή αυγών κατανάλωσης ή την προμήθεια θηραμάτων για εμπλουτισμό.
2. Αυγά για επώαση: τα αυγά που παράγονται από τα πουλερικά που αναφέρονται στο σημείο 1 και τα οποία προορίζονται για επώαση.
3. Νεοσσοί μιας ημέρας: κάθε πουλερικό ηλικίας κάτω των 72 ωρών που δεν έχει ακόμη λάβει τροφή· ωστόσο οι πάπιες της Βαρβαρίας, μπορούν να έχουν λάβει τροφή.
4. Πουλερικά αναπαραγωγής: τα πουλερικά ηλικίας τουλάχιστον 72 ωρών που προορίζονται για παραγωγή αυγών για επώαση.
5. Πουλερικά απόδοσης: τα πουλερικά ηλικίας τουλάχιστον 72 ωρών που εκτρέφονται με σκοπό την παραγωγή κρέατος ή/και αυγών κατανάλωσης ή την προμήθεια θηραμάτων για εμπλουτισμό.
6. Πουλερικά σφαγής: τα πουλερικά που οδηγούνται κατευθείαν στο σφαγείο για να σφαγούν το συντομότερο, και το αργότερο σε 72 ώρες από την άφιξή τους.
7. Σμήνος: το σύνολο των πουλερικών της ίδιας κατάστασης από άποψη υγείας και ανοσίας, τα οποία εκτρέφονται στον ίδιο τόπο ή στον ίδιο περιφραγμένο χώρο και τα οποία αποτελούν μια ζωοτεχνική μονάδα.
8. Εκμετάλλευση: εγκατάσταση, η οποία μπορεί να περιλαμβάνει μια επιχείρηση που χρησιμοποιείται για την εκτροφή ή την κατοχή πουλερικών αναπαραγωγής ή απόδοσης.
9. Επιχείρηση: εγκατάσταση ή τμήμα εγκατάστασης που βρίσκεται σε ένα και το αυτό μέρος και αφορά καθέναν από τους ακόλουθους τομείς δραστηριότητας:
α) επιχείρηση επιλογής: η επιχείρηση της οποίας η δραστηριότητα συνίσταται στην παραγωγή αυγών για επώαση τα οποία προορίζονται για παραγωγή πουλερικών αναπαραγωγής·
β) επιχείρηση πολλαπλασιασμού: η επιχείρηση της οποίας η δραστηριότητα συνίσταται στην παραγωγή αυγών για επώαση τα οποία προορίζονται για την παραγωγή πουλερικών απόδοσης·
γ) επιχείρηση εκτροφής: η επιχείρηση της οποίας η δραστηριότητα συνίσταται στην εξασφάλιση της βιολογικής ανάπτυξης των πουλερικών μέχρι του σταδίου της ωοτοκίας·
δ) επωαστήριο: η επιχείρηση της οποίας η δραστηριότητα συνίσταται στην επώαση, στην εκκόλαψη αυγών για επώαση και στην παραγωγή νεοσσών μιας ημέρας.
10. Εξουσιοδοτημένος κτηνίατρος: ο κτηνίατρος που επιφορτίζεται από την αρμόδια κτηνιατρική αρχή και υπό την ευθύνη της, με τη διενέργεια, σε μια επιχείρηση, των ελέγχων που προβλέπονται από την παρούσα οδηγία.
11. Εγκεκριμένο εργαστήριο: ένα εργαστήριο που βρίσκεται στο έδαφος ενός κράτους μέλους, εγκρίνεται από την αρμόδια κτηνιατρική αρχή και επιφορτίζεται, υπό την ευθύνη της, με τη διενέργεια των διαγνωστικών δοκιμών που ορίζονται από την παρούσα οδηγία.
12. Υγειονομική επίσκεψη: επίσκεψη που πραγματοποιείται από τον επίσημο κτηνίατρο ή από τον εξουσιοδοτημένο κτηνίατρο, για να εξεταστεί η κατάσταση της υγείας όλων των πουλερικών μιας επιχείρησης.
13. Ασθένειες υποχρεωτικής δήλωσης: οι ασθένειες που αναφέρονται στο παράρτημα V.
14. Εστία: η εστία όπως ορίζεται στην οδηγία 82/894/ΕΟΚ.
15. Μολυσμένη ζώνη: όσον αφορά τις ασθένειες του παραρτήματος V, μια ζώνη που περιλαμβάνει, ανάλογα με το επιζωοτιολογικό περιβάλλον της εστίας, μια σαφώς καθορισμένη έκταση, δηλαδή μια ζώνη προστασία ακτίνας 3 km τουλάχιστον γύρω από αυτήν και, γύρω από τη ζώνη αυτή, μια ζώνη επιτήρησης ακτίνας τουλάχιστον 10 km.
16. Απομονωτήριο: εγκατάσταση στην οποία τα πουλερικά διατηρούνται σε πλήρη απομόνωση, χωρίς άμεση ή έμμεση επαφή με άλλα πτηνά, προκειμένου να υποβληθούν σε παρατεταμένη παρατήρηση και σε διάφορες δοκιμασίες ελέγχου όσον αφορά τις ασθένειες του παραρτήματος V.
17. Σφαγή για υγειονομικούς λόγους: η διαδικασία που συνίσταται στην καταστροφή, με τρόπο που να παρέχει όλες τις απαραίτητες υγειονομικές εγγυήσεις, συμπεριλαμβανομένης της απολύμανσης, όλων των πουλερικών και προϊόντων που είναι προσβεβλημένα ή ύποπτα για μόλυνση.
ΚΕΦΑΛΑΙΟ II
Κανόνες για τις ενδοκοινοτικές συναλλαγές
Άρθρο 3
1. Πριν από την 1η Ιουλίου 1991, τα κράτη μέλη υποβάλλουν στην Επιτροπή ένα πρόγραμμα που προσδιορίζει τα εθνικά μέτρα που σκοπεύουν να εφαρμόσουν για να εξασφαλίσουν την τήρηση των κανόνων που ορίζονται στο παράρτημα II σχετικά με την έγκριση επιχειρήσεων για τις ενδοκοινοτικές συναλλαγές πουλερικών και αυγών για επώαση.
2. Η Επιτροπή εξετάζει τα προγράμματα. Με τη διαδικασία του άρθρου 32, είτε εγκρίνονται τα προγράμματα αυτά, είτε ζητούνται τροποποιήσεις ή προσθήκες πριν από την έγκρισή τους.
3. Με τη διαδικασία της παραγράφου 2, τροποποιήσεις ή συμπληρώσεις ενός ήδη εγκεκριμένου προγράμματος σύμφωνα με την εν λόγω παράγραφο, είναι δυνατόν:
- είτε να εγκρίνονται μετά από αίτηση του ενδιαφερόμενου κράτους μέλους προκειμένου να ληφθεί υπόψη η εξέλιξη της κατάστασης σ' αυτό το κράτος μέλος,
- είτε να ζητούνται προκειμένου να ληφθεί υπόψη η πρόοδος των μεθόδων πρόληψης και ελέγχο των ασθενειών.
Άρθρο 4
Κάθε κράτος μέλος ορίζει ένα εθνικό εργαστήριο αναφοράς ως υπεύθυνο για το συντονισμό των διαγνωστικών μεθόδων που προβλέπονται στην παρούσα οδηγία και για τη χρησιμοποίησή τους από τα εγκεκριμένα εργαστήρια που βρίσκονται στο έδαφός του. Τα εργαστήρια αναφοράς απαριθμούνται στο παράρτημα I.
Άρθρο 5
Για να αποτελέσουν αντικείμενο ενδοκοινοτικών συναλλαγών:
α) τα αυγά για επώαση, οι νεοσσοί μιας ημέρας και τα πουλερικά αναπαραγωγής και απόδοσης πρέπει να πληρούν τις προϋποθέσεις που καθορίζονται στα άρθρα 6, 12, 15, 17, τις προϋποθέσεις που καθορίζονται κατ' εφαρμογή των άρθρων 13 και 14 ή τις προϋποθέσεις που καθορίζονται στα άρθρα 7, 8 και 9 αντιστοίχως·
β) τα πουλερικά σφαγής καθώς και, κατά παρέκκλιση του άρθρου 2, τα πουλερικά που προορίζονται για την προμήθεια θηραμάτων για εμπλουτισμό μέχρι την υλοποίηση των προϋποθέσεων υγειονομικού ελέγχου και των εισαγωγών προελεύσεως τρίτων χωρών, νωπών κρεάτων πουλερικών και πουλερικών-θηραμάτων εκτροφής πρέπει να πληρούν τις προϋποθέσεις που καθορίζονται στα άρθρα 10, 12, 15 και 17 και τις προϋποθέσεις που καθορίζονται κατ' εφαρμογή των άρθρων 13 και 14.
Άρθρο 6
Τα αυγά για επώαση, οι νεοσσοί μιας ημέρας και τα πουλερικά αναπαραγωγής και απόδοσης πρέπει να προέρχονται από:
1. επιχειρήσεις που ικανοποιούν τις ακόλουθες απαιτήσεις:
α) πρέπει να έχουν λάβει έγκριση με διακριτικό αριθμό από την αρμόδια αρχή σύμφωνα με τους κανόνες που καθορίζονται στο παράρτημα II κεφάλαιο I·
β) πρέπει να μην υπόκεινται σε κανένα μέτρο υγειονομικού ελέγχου που αφορά τα πουλερικά·
γ) να βρίσκονται εκτός μολυσμένης ζώνης.
2. Σμήνη που δεν παρουσιάζουν, κατά τη στιγμή της αποστολής, κανένα κλινικό σημείο ή υποψία ασθένειας.
Άρθρο 7
Κατά τη στιγμή της αποστολής τους, τα αυγά για επώαση πρέπει:
1. εάν προέρχονται από ένα κράτος μέλος, να πληρούν τις ακόλουθες προϋποθέσεις:
α) να προέρχονται από σμήνη:
- που διαμένουν επί 6 τουλάχιστον εβδομάδες σε μία ή περισσότερες επιχειρήσεις της Κοινότητας που ορίζονται στο άρθρο 6 σημείο 1, στοιχείο α),
- που, εφόσον πρέπει να έχουν εμβολιασθεί, έχουν εμβολιασθεί σύμφωνα με τις προϋποθέσεις εμβολιασμού που καθορίζονται στο παράρτημα III,
- που έχουν υποβληθεί σε υγειονομική εξέταση πραγματοποιούμενη από επίσημο κτηνίατρο ή εξουσιοδοτημένο κτηνίατρο κατά τη διάρκεια των 24 ωρών που προηγούνται της αποστολής και, κατά τη στιγμή της εξέτασης αυτής, δεν παρουσιάζουν καμία κλινική ένδειξη ή υποψία ασθένειας·
β) να αναγνωρίζονται σύμφωνα με τον κανονισμό (ΕΟΚ) αριθ. 1868/77 της Επιτροπής·
γ) να έχουν απολυμανθεί σύμφωνα με τις οδηγίες του επίσημου κτηνιάτρου.
2. Εάν προέρχονται από τρίτες χώρες, να έχουν εισαχθεί σύμφωνα με τους όρους που καθορίζονται στο κεφάλαιο III.
Άρθρο 8
Οι νεοσσοί μιας ημέρας πρέπει:
α) να προέρχονται από αυγά για επώαση που ανταποκρίνονται στις απαιτήσεις των άρθρων 6 και 7·
β) να πληρούν τις προϋποθέσεις εμβολιασμού που ορίζονται στο παράρτημα III, εφόσον πρέπει να έχουν εμβολιασθεί·
γ) να μην εμφανίζουν, κατά τη στιγμή της αποστολής τους, κανένα σύμπτωμα που να οδηγεί σε υποψία ασθενείας σύμφωνα με το παράρτημα II κεφάλαιο II σημείο Β.2 στοιχεία ζ) και η).
Άρθρο 9
Κατά τη στιγμή της αποστολής τους, τα πουλερικά αναπαραγωγής και απόδοσης πρέπει:
α) να διαμένουν από την εκκόλαψή τους ή από περισσότερο από 6 εβδομάδες σε μία ή περισσότερες επιχειρήσεις της Κοινότητας που ορίζονται στο άρθρο 6 σημείο 1 στοιχείο α)·
β) εφόσον πρέπει να έχουν εμβολιασθεί, να πληρούν τις προϋποθέσεις εμβολιασμού που ορίζονται στο παράρτημα III·
γ) να μην εμφανίζουν κανένα κλινικό σημείο ή υποψία ασθένειας κατά την υγειονομική εξέταση που πραγματοποιείται από επίσημο ή εξουσιοδοτημένο κτηνίατρο εντός των 24 ωρών που προηγούνται της αποστολής.
Άρθρο 10
Κατά τη στιγμή της αποστολής τους, τα πουλερικά σφαγής πρέπει να προέρχονται από μία εκμετάλλευση:
α) στην οποία διαμένουν από την εκκόλαψή τους ή από περισσότερες από 21 ημέρες·
β) που δεν υπόκειται σε κανένα μέτρο υγειονομικού ελέγχου όσον αφορά τα πουλερικά·
γ) στην οποία, κατά την υγειονομική εξέταση που πραγματοποιείται από τον επίσημο ή εξουσιοδοτημένο κτηνίατρο στο σμήνος στο οποίο ανήκουν τα πουλερικά που προορίζονται για σφαγή εντός των 48 ωρών που προηγούνται της αποστολής, τα εξεταζόμενα πουλερικά δεν εμφανίζουν κανένα κλινικό σημείο ή υποψία ασθενείας·
δ) που βρίσκεται εκτός μολυσμένης από γρίππη των πτηνών (influenza aviaire) και από ψευδοπανώλη των πτηνών ζώνης, που καθορίζεται στα πλαίσια των μέτρων καταπολέμησης που λαμβάνονται σύμφωνα με το άρθρο 19.
Άρθρο 11
1. Οι απαιτήσεις των άρθρων 5 έως 10 και 15 δεν εφαρμόζονται στις ενδοκοινοτικές συναλλαγές πουλερικών και αυγών για επώαση όταν πρόκειται για μικρές παρτίδες που περιλαμβάνουν λιγότερες από 20 μονάδες.
2. Εντούτοις, τα πουλερικά και τα αυγά για επώαση που ορίζονται στην παράγραφο 1 πρέπει, κατά τη στιγμή της αποστολής τους, να προέρχονται από σμήνη:
- που διαμένουν από την εκκόλαψή τους ή από τρεις μήνες τουλάχιστον στην Κοινότητα,
- που δεν παρουσιάζουν κλινικά σημεία μεταδοτικών ασθενειών των πουλερικών κατά τη στιγμή της αποστολής τους,
- που ανταποκρίνονται, στην περίπτωση που πρέπει να έχουν εμβολιασθεί, στις προϋποθέσεις εμβολιασμού που ορίζονται στο παράρτημα III,
- που δεν υπόκεινται σε κανένα μέτρο υγειονομικού ελέγχου όσον αφορά τα πουλερικά,
- που βρίσκονται εκτός μολυσμένης από γρίππη των πτηνών και από ψευδοπανώλη των πτηνών ζώνης, που καθορίζεται στα πλαίσια των μέτρων καταπολέμησης που λαμβάνονται σύμφωνα με το άρθρο 19,
- που εμφανίζουν, σύμφωνα με το κεφάλαιο III του παραρτήματος II, αρνητικό αποτέλεσμα σε ορολογική δοκιμή ανίχνευσης αντισωμάτων του Salmonella Pullorum-Gallinarum.
Άρθρο 12
1. Για την αποστολή πουλερικών και αυγών για επώαση από τα κράτη μέλη ή από περιοχές κρατών μελών που διενεργούν τον εμβολιασμό των πουλερικών που προβλέπει το άρθρο 1 κατά της ψευδοπανώλους των πτηνών, προς κράτος μέλος ή περιοχή κράτους μέλους του οποίου, το καθεστώς έχει καθοριστεί σύμφωνα με την παράγραφο 2 του παρόντος άρθρου, εφαρμόζονται οι ακόλουθοι κανόνες:
α) τα αυγά για επώαση πρέπει να προέρχονται από σμήνη:
- είτε μη εμβολιασμένα,
- είτε εμβολιασμένα με αδρανοποιημένο εμβόλιο,
- είτε εμβολιασμένα με ενεργό εμβόλιο, εάν ο εμβολιασμός πραγματοποιήθηκε τουλάχιστον 60 ημέρες πριν από τη συλλογή των αυγών για επώαση·
β) οι νεοσσοί μιας ημέρας πρέπει να προέρχονται:
- από αυγά για επώαση που ανταποκρίνονται στις προϋποθέσεις που καθορίζονται στο στοιχείο α),
- από επωαστήριο όπου οι μέθοδοι εργασίας εξασφαλίζουν επώαση των αυγών αυτών τελείως χωριστή χρονικά και τοπικά από την επώαση αυγών που δεν ανταποκρίνονται στις προϋποθέσεις που καθορίζονται στο στοιχείο α)·
γ) τα πουλερικά αναπαραγωγής ή απόδοσης πρέπει:
- να μην έχουν εμβολιασθεί κατά της ψευδοπανώλους των πτηνών και
- να έχουν απομονωθεί επί 14 ημέρες πριν από την αποστολή είτε σε εκμετάλλευση, είτε σε σταθμό απομόνωσης υπό την εποπτεία του επίσημου κτηνίατρου. Ως προς αυτό, κανένα πουλερικό που βρίσκεται στην εκμετάλλευση καταγωγής, ή, ενδεχομένως, στον σταθμό απομόνωσης δεν πρέπει να έχει εμβολιασθεί κατά της ψευδοπανώλους των πτηνών εντός των 21 ημερών που προηγούνται της αποστολής, και κανένα από τα πουλερικά πλην εκείνων που αποτελούν μέρος της αποστολής δεν πρέπει να έχει εισαχθεί στην εκμετάλλευση ή στον σταθμό απομόνωσης κατά τη διάρκεια της ίδιας αυτής περιόδου. Εξάλλου, στο σταθμό απομόνωσης δεν πρέπει να διενεργείται κανένας εμβολιασμός και
- να έχουν υποβληθεί στο διάστημα των 14 ημερών πριν από την αποστολή, σε δειγματοληπτικό ορολογικό έλεγχο για την ανίχνευση των αντισωμάτων της ψευδοπανώλους των πτηνών σύμφωνα με λεπτομέρειες που καθορίζονται με τη διαδικασία του άρθρου 32·
δ) τα πουλερικά σφαγής πρέπει να προέρχονται από σμήνη τα οποία:
- εάν δεν έχουν εμβολιασθεί κατά της ψευδοπανώλους των πτηνών, ανταποκρίνονται στην απαίτηση που αναφέρεται στο στοιχείο γ) τρίτη περίπτωση,
- εάν έχουν εμβολιασθεί, δεν πρέπει να έχουν εμβολιαστεί με ζων εμβόλιο κατά τις 30 ημέρες που προηγούνται της αποστολής και δεν έχουν υποβληθεί, βάσει αντιπροσωπευτικού δείγματος, στο διάστημα των 14 ημερών πριν από την αποστολή, σε δοκιμασία απομόνωσης του ιού της ψευδοπανώλους των πτηνών σύμφωνα με λεπτομέρειες που καθορίζονται με τη διαδικασία του άρθρου 32.
2. Το καθεστώς των κρατών μελών ή των περιοχών κρατών μελών σε σχέση με την πολιτική που ακολουθούν κατά της ψευδοπανώλους των πτηνών καθορίζεται με ειδική πλειοψηφία από το Συμβούλιο, βάσει προτάσεως της Επιτροπής, πριν από την 1η Ιουλίου 1991. Τα στοιχεία που πρέπει να λαμβάνονται υπόψη για τον καθορισμό του καθεστώτος είναι οι πληροφορίες που αναφέρονται στο άρθρο 14 και ιδίως τα ακόλουθα:
- στα πουλερικά που αναφέρονται στο άρθρο 1 δεν έχει διαπιστωθεί κανένα σημείο της ψευδοπανώλους των πτηνών κατά την διάρκεια των 12 τουλάχιστον προηγούμενων μηνών,
- για τα πουλερικά που αναφέρονται στο άρθρο 1 δεν επετράπη κανένας εμβολιασμός κατά της ψευδοπανώλους των πτηνών κατά τη διάρκεια των 12 τουλάχιστον προηγούμενων μηνών,
- όλα τα πουλερικά αναπαραγωγής ελέγχονται, τουλάχιστον μια φορά το χρόνο, για τη διαπίστωση της παρουσίας της ψευδοπανώλους των πτηνών,
- στις εκμεταλλεύσεις δεν υπάρχει κανένα πουλερικό εμβολιασμένο κατά της ψευδοπανώλους των πτηνών.
3. Οι όροι που αναφέρονται στην παράγραφο 1 επανεξετάζονται πριν από τις 31 Δεκεμβρίου 1992.
Άρθρο 13
1. Εφόσον ένα κράτος μέλος καταρτίζει ή έχει καταρτίσει προαιρετικό ή υποχρεωτικό πρόγραμμα καταπολέμησης ασθένειας στην οποία είναι ευπαθή τα πουλερικά, μπορεί να το υποβάλλει στην Επιτροπή, αναφέροντας ιδίως:
- την κατανομή της ασθένειας στο έδαφος του,
- την αιτιολόγηση του προγράμματος βάσει της σπουδαιότητας της ασθένειας και των πιθανών ωφελειών σε σχέση με το κόστος του,
- τη γεωγραφική ζώνη στην οποία θα εφαρμοσθεί το πρόγραμμα,
- τις διάφορες κατηγορίες στις οποίες κατατάσσονται οι επιχειρήσεις και τα πρότυπα βάσει των οποίων γίνεται η κατάταξη αυτή, καθώς και τις διαδικασίες δοκιμής,
- τις διαδικασίες ελέγχου του προγράμματος αυτού,
- τις ενέργειες που πρέπει να αναλαμβάνονται αν μια επιχείρηση διαγράφεται για οποιοδήποτε λόγο, από τη συγκεκριμένη κατηγορία,
- τα μέτρα που πρέπει να λαμβάνονται όταν διαπιστώνονται θετικά αποτελέσματα κατά τους ελέγχους που διεξάγονται σύμφωνα με τις διατάξεις του προγράμματος.
2. Η Επιτροπή εξετάζει τα προγράμματα που κοινοποιούνται από τα κράτη μέλη. Τα προγράμματα μπορούν να εγκρίνονται, τηρουμένων των κριτηρίων της παραγράφου 1, με τη διαδικασία του άρθρου 32. Με την ίδια διαδικασία, είναι δυνατόν να προσδιορίζονται οι συμπληρωματικές γενικές ή μερικές εγγυήσεις που μπορεί να απαιτούνται κατά τις ενδοκοινοτικές συναλλαγές. Οι εγγυήσεις αυτές δεν πρέπει να είναι αυστηρότερες από τις εγγυήσεις τις οποίες εφαρμόζει στο έδαφός του το κράτος μέλος.
Στην περίπτωση προγραμμάτων που υποβάλλονται στην Επιτροπή πριν από την 1η Ιουλίου 1991, οι αποφάσεις σχετικά με την έγκρισή τους καθώς και τις συμπληρωματικές εμπορικές εγγυήσεις, θα ληφθούν πριν από την 1η Ιανουαρίου 1992.
3. Το πρόγραμμα που υποβάλλεται από το κράτος μέλος μπορεί να τροποποιείται ή να συμπληρώνεται με τη διαδικασία του άρθρου 32. Με την ίδια διαδικασία, μπορεί να εγκρίνεται τροποποίηση ή συμπλήρωση ήδη εγκριθέντος προγράμματος και των εγγυήσεων που προσδιορίζονται σύμφωνα με την παράγραφο 2.
Άρθρο 14
1. Ένα κράτος μέλος που θεωρεί ότι είναι ολικά ή μερικά απαλλαγμένο από μία από τις ασθένειες στις οποίες είναι ευαίσθητα τα πουλερικά, υποβάλλει στην Επιτροπή τα κατάλληλα δικαιολογητικά, αναφέροντας ιδιαίτερα:
- τη φύση της ασθένειας και το ιστορικό της εμφάνισής της στο έδαφός του,
- τα αποτελέσματα των δοκιμών παρακολούθησης οι οποίες βασίζονται σε ορολογική, μικροβιολογική ή παθολογική έρευνα και στο γεγονός ότι η ασθένεια αυτή πρέπει να δηλώνεται υποχρεωτικά στις αρμόδιες αρχές,
- τη διάρκεια κατά την οποία πραγματοποιήθηκε η παρακολούθηση,
- ενδεχομένως, την περίοδο κατά την οποία απαγορεύθηκε ο εμβολιασμός κατά της ασθένειας και τη γεωγραφική ζώνη την οποία αφορά η απαγόρευση αυτή,
- τους κανόνες που επιτρέπουν τον έλεγχο της απουσίας της ασθένειας.
2. Η Επιτροπή εξετάζει τα δικαιολογητικά που υποβάλλει το κράτος μέλος. Οι συμπληρωματικές γενικές ή μερικές εγγυήσεις που είναι δυνατόν να απαιτούνται κατά το ενδοκοινοτικό εμπόριο μπορούν να καθορίζονται με τη διαδικασία του άρθρου 32. Οι εγγυήσεις αυτές δεν πρέπει να είναι αυστηρότερες από τις εγγυήσεις τις οποίες εφαρμόζει στο έδαφός του το κράτος μέλος. Εάν τα δικαιολογητικά υποβληθούν πριν από την 1η Ιουλίου 1991, οι αποφάσεις για τις πρόσθετες εγγυήσεις πρέπει να ληφθούν πριν από την 1η Ιανουαρίου 1992.
3. Το ενδιαφερόμενο κράτος μέλος κοινοποιεί στην Επιτροπή κάθε τροποποίηση των δικαιολογητικών που αναφέρονται στην παράγραφο 1. Βάσει των πληροφοριών αυτών, οι εγγυήσεις που ορίζονται σύμφωνα με την παράγραφο 2, μπορούν να τροποποιούνται ή να καταργούνται με τη διαδικασία του άρθρου 32.
Άρθρο 15
1. Οι νεοσσοί μιας ημέρας και τα αυγά για επώαση πρέπει να μεταφέρονται σε ειδικά μέσα συσκευασίας μιας χρήσης, ή σε μέσα συσκευασίας που μπορούν να επαναχρησιμοποιούνται εφόσον απολυμαίνονται πριν από κάθε νέα χρήση. Τα μέσα αυτά συσκευασίας πρέπει να καθαρίζονται και:
α) να περιέχουν μόνον νεοσσούς μιας ημέρας ή αυγά για επώαση του αυτού είδους, κατηγορίας και τύπου πουλερικού που προέρχονται από την αυτή επιχείρηση·
β) να φέρουν τις ακόλουθες ενδείξεις:
- το όνομα του κράτους μέλους αποστολής,
- το είδος του πουλερικού στο οποίο ανήκουν τα αυγά ή οι νεοσσοί,
- τον αριθμό αυγών ή νεοσσών,
- την κατηγορία και τον τύπο παραγωγής για την οποία προορίζονται,
- το όνομα ή την εταιρική επωνυμία, τη διεύθυνση και τον αριθμό εγκρίσεως της επιχείρησης παραγωγής,
- τον αριθμό εγκρίσεως της επιχείρησης καταγωγής που αναφέρεται στο παράρτημα II κεφάλαιο I σημείο 2,
- το όνομα του κράτους μέλους προορισμού·
γ) να έχουν κλεισθεί σύμφωνα με τις οδηγίες της αρμόδιας αρχής, κατά τρόπον ώστε να αποκλείεται κάθε δυνατότητα υποκατάστασης του περιεχομένου.
2. Τα μέσα συσκευασίας που περιέχουν τους νεοσσούς μιας ημέρας ή τα αυγά για επώαση μπορούν να ομαδοποιούνται για τη μεταφορά μέσα σε ειδικά εμπορευματοκιβώτια. Επάνω στα εμπορευματοκιβώτια αυτά πρέπει να αναγράφονται ο αριθμός των μέσων συσκευασίας που ομαδοποιούνται και οι ενδείξεις που αναφέρονται στην παράγραφο 1 στοιχείο β).
3. Τα πουλερικά αναπαραγωγής ή απόδοσης πρέπει να μεταφέρονται μέσα σε κιβώτια ή κλουβιά:
- που περιέχουν μόνον πουλερικά του αυτού είδους, κατηγορίας και τύπου τα οποία προέρχονται από την αυτή επιχείρηση,
- που φέρουν τον αριθμό εγκρίσεως της επιχείρησης καταγωγής που αναφέρεται στο παράρτημα II κεφάλαιο I σημείο 2,
- που έχουν κλεισθεί σύμφωνα με τις οδηγίες της αρμόδιας αρχής, κατά τρόπον ώστε να αποκλείεται κάθε δυνατότητα υποκατάστασης του περιεχομένου.
4. α) Τα πουλερικά αναπαραγωγής και απόδοσης και οι νεοσσοί μιας ημέρας πρέπει να μεταφέρονται το συντομότερο στην επιχείρηση προορισμού χωρίς να έρχονται σε επαφή με άλλα ζώντα πτηνά, εκτός από τα πουλερικά αναπαραγωγής ή απόδοσης ή τους νεοσσούς μιας ημέρας που ανταποκρίνονται στους όρους της παρούσας οδηγίας·
β) τα πουλερικά σφαγής πρέπει να μεταφέρονται το συντομότερο στο σφαγείο προορισμού χωρίς να έρχονται σε επαφή με άλλα πουλερικά, εκτός από τα πουλερικά σφαγής που ανταποκρίνονται στους όρους της παρούσας οδηγίας.
5. Τα κιβώτια, κλουβιά και μέσα μεταφοράς πρέπει να είναι κατασκευασμένα με τέτοιο τρόπο ώστε:
- να αποτρέπεται η εκροή περιττωμάτων και να μειώνεται στο μέγιστο η απώλεια φτερών κατά τη μεταφορά,
- να διευκολύνεται η παρακολούθηση των πουλερικών,
- να είναι δυνατόν να καθαρίζονται και να απολυμαίνονται.
6. Τα μέσα μεταφοράς και, εάν δεν είναι μιας χρήσης, τα εμπορευματοκιβώτια, τα κιβώτια και τα κλουβιά πρέπει, πριν τη φόρτωσή τους και μετά την εκφόρτωσή τους, να καθαρίζονται και να απολυμαίνονται σύμφωνα με τις οδηγίες της αρμόδιας αρχής του οικείου κράτους μέλους.
Άρθρο 16
Απαγορεύεται η μεταφορά των πουλερικών που αναφέρονται στο άρθρο 15 παράγραφος 4, διά μέσου ζώνης μολυσμένης από γρίππη των πτηνών ή από πανώλη των πτηνών, εκτός εάν αυτή η μεταφορά πραγματοποιείται από τους μεγάλους οδικούς ή σιδηροδρομικούς άξονες.
Άρθρο 17
Τα πουλερικά και αυγά για επώαση που αποτελούν αντικείμενο ενδοκοινοτικών συναλλαγών, πρέπει, κατά τη μεταφορά τους προς τον τόπο προορισμού, να συνοδεύονται από υγειονομικό πιστοποιητικό, το οποίο:
- είναι σύμφωνο προς το υπόδειγμα του παραρτήματος IV,
- υπογράφεται από επίσημο κτηνίατρο,
- συντάσσεται την ημέρα φόρτωσης, στην ή τις γλώσσα/ες τους κράτους μέλους αποστολής και στην ή τις επίσημες γλώσσες του κράτους μέλους προορισμού,
- ισχύει για 5 ημέρες,
- περιλαμβάνει ένα μόνο φύλλο,
- προορίζεται καταρχήν για ένα μόνον αποδέκτη,
- φέρει σφραγίδα διαφορετικού χρώματος από το πιστοποιητικό.
Άρθρο 18
Τα κράτη μέλη προορισμού μπορούν, τηρουμένων των γενικών διατάξεων της συνθήκης, να χορηγούν σε ένα ή περισσότερα κράτη μέλη αποστολής, γενικές ή περιορισμένες σε συγκεκριμένες περιπτώσεις άδειες, σύμφωνα με τις οποίες μπορούν να εισάγονται, στο έδαφός τους, πουλερικά και αυγά για επώαση τα οποία απαλλάσσονται από την υποχρέωση να συνοδεύονται από το πιστοποιητικό που προβλέπεται στο άρθρο 17.
Άρθρο 19
Το Συμβούλιο, αποφασίζοντας με ειδική πλειοψηφία, ύστερα από πρόταση της Επιτροπής, θεσπίζει, πριν από την 1η Ιουλίου 1991, τους κανόνες σχετικά με τους ελέγχους που εφαρμόζονται στα πλαίσια της καταπολέμησης της γρίππης των πτηνών και της ψευδοπανώλους των πτηνών.
ΚΕΦΑΛΑΙΟ III
Κανόνες για τις εισαγωγές από τις τρίτες χώρες
Άρθρο 20
Τα πουλερικά και τα αυγά για επώαση που εισάγονται στην Κοινότητα πρέπει να πληρούν τους όρους που καθορίζονται στα άρθρα 21 έως 24.
Άρθρο 21
1. Τα πουλερικά και τα αυγά για επώαση πρέπει να προέρχονται από τρίτες χώρες ή τμήματα τρίτων χωρών που περιέχονται σε κατάλογο που καταρτίζεται από την Επιτροπή με τη διαδικασία του άρθρου 32. Ο κατάλογος αυτός μπορεί να τροποποιείται ή να συμπληρώνεται με τη διαδικασία του άρθρου 33.
2. Για να αποφασίζεται εάν μία τρίτη χώρα ή τμήμα τρίτης χώρας μπορεί να περιληφθεί στον κατάλογο που αναφέρεται στην παράγραφο 1, λαμβάνονται κυρίως υπόψη:
α) αφενός, η υγειονομική κατάσταση των πουλερικών, των άλλων οικόσιτων ζώων και των άγριων ζώων της τρίτης χώρας, ιδίως όσον αφορά τις εξωτικές ασθένειες των ζώων, και αφετέρου, η υγειονομική κατάσταση του περιβάλλοντος της χώρας αυτής, που είναι δυνατόν να θέσουν σε κίνδυνο την υγεία του πληθυσμού και των ζώων των κρατών μελών·
β) η συχνότητα και η ταχύτητα με την οποία η χώρα αυτή παρέχει πληροφορίες όσον αφορά την παρουσία στο έδαφός της μεταδοτικών ασθενειών των ζώων, και ιδίως των ασθενειών που αναφέρονται στους καταλόγους Α και Β του Διεθνούς Γραφείου των Επιζωοτιών·
γ) οι κανόνες που ισχύουν στη χώρα αυτή σχετικά με την πρόληψη και την καταπολέμηση των ασθενειών των ζώων·
δ) η διάρθρωση των κτηνιατρικών υπηρεσιών της χώρας αυτής και οι εξουσίες των υπηρεσιών αυτών·
ε) η οργάνωση και η εφαρμογή στη χώρα αυτή της πρόληψης και της καταπολέμησης των μεταδοτικών ασθενειών των ζώων·
στ) οι εγγυήσεις τις οποίες αυτή η τρίτη χώρα μπορεί να παράσχει σε σχέση με τους κανόνες που προβλέπονται από την παρούσα οδηγία·
ζ) η τήρηση των κοινοτικών κανόνων για τις ορμόνες και τα κατάλοιπα.
3. Ο κατάλογος που αναφέρεται στην παράγραφο 1 και όλες οι τροποποιήσεις του δημοσιεύονται στην Επίσημη Εφημερίδα των Ευρωπαϊκών Κοινοτήτων.
Άρθρο 22
1. Τα πουλερικά και τα αυγά για επώαση πρέπει να προέρχονται από χώρες απαλλαγμένες από γρίππη και ψευδοπονώλη των πτηνών.
2. Τα γενικά κριτήρια που πρέπει να λαμβάνονται υπόψη για το χαρακτηρισμό των τρίτων χωρών όσον αφορά τις ασθένειες αυτές καθορίζονται με τη διαδικασία του άρθρου 32.
3. Η Επιτροπή, με την διαδικασία του άρθρου 32, μπορεί να αποφασίζει ότι η παράγραφος 1 του παρόντος άρθρου εφαρμόζεται σε τμήμα μόνον του εδάφους τρίτης χώρας.
Άρθρο 23
1. Η εισαγωγή πουλερικών και αυγών για επώαση από το έδαφος τρίτης χώρας ή από τμήμα εδάφους τρίτης χώρας που περιλαμβάνεται στον κατάλογο που συντάσσεται σύμφωνα με το άρθρο 21 παράγραφος 1, επιτρέπεται μόνον εφόσον τα πουλερικά και τα αυγά για επώαση προέρχονται από σμήνη τα οποία:
α) πριν από την αποστολή, διέμειναν χωρίς διακοπή στο εν λόγω έδαφος ή τμήμα εδάφους της χώρας αυτής, κατά τη διάρκεια περιόδου που καθορίζεται με τη διαδικασία του άρθρου 32·
β) ανταποκρίνονται στους όρους υγειονομικού ελέγχου που θεσπίζονται με τη διαδικασία του άρθρου 32, για τις εισαγωγές πουλερικών και αυγών για επώαση από την εν λόγω χώρα. Οι όροι αυτοί μπορούν να διαφέρουν ανάλογα με το είδος και την κατηγορία των πουλερικών.
2. Οι κανόνες που καθορίζονται στο κεφάλαιο II και στα αντίστοιχα παραρτήματα συνιστούν τη βάση αναφοράς για τους όρους υγειονομικού ελέγχου. Με τη διαδικασία του άρθρου 32 και ανάλογα με την περίπτωση, είναι δυνατόν να αποφασίζονται παρεκκλίσεις από τις διατάξεις αυτές, εάν η ενδιαφερόμενη τρίτη χώρα παρέχει παρόμοιες εγγυήσεις οι οποίες δεν είναι λιγότερο αυστηρές όσον αφορά τους όρους υγειονομικού ελέγχου.
Άρθρο 24
1. Τα πουλερικά και τα αυγά για επώαση πρέπει να συνοδεύονται από πιστοποιητικό που συντάσσεται και υπογράφεται από επίσημο κτηνίατρο της τρίτης εξαγωγής.
Το πιστοποιητικό αυτό πρέπει:
α) να χορηγείται την ημέρα της φόρτωσης ενόψει της αποστολής προς το κράτος μέλος προορισμού·
β) να συντάσσεται στην ή τις επίσημες γλώσσες του κράτους μέλους προορισμού·
γ) να συνοδεύει την αποστολή στο πρωτότυπο·
δ) να βεβαιώνει ότι τα πουλερικά ή τα αυγά για επώαση ανταποκρίνονται στις προϋποθέσεις που προβλέπονται από την παρούσα οδηγία και στις προϋποθέσεις που καθορίζονται κατ' εφαρμογή της για την εισαγωγή από τρίτες χώρες·
ε) να ισχύει για 5 ημέρες·
στ) να περιλαμβάνει ένα μόνο φύλλο·
ζ) να προορίζεται για ένα μόνο αποδέκτη·
η) να φέρει σφραγίδα διαφορετικού χρώματος από το πιστοποιητικό.
2. Το πιστοποιητικό που αναφέρεται στην παράγραφο 1, πρέπει να είναι σύμφωνο με υπόδειγμα που καταρτίζεται με τη διαδικασία του άρθρου 32.
Άρθρο 25
Για να διαπιστωθεί εάν όντως εφαρμόζονται όλες οι διατάξεις της παρούσας οδηγίας, διενεργούνται επιτόπιοι έλεγχοι από πραγματογνώμονες κτηνίατρους των κρατών μελών και της Επιτροπής.
Οι πραγματογνώμονες των κρατών μελών που επιφορτίζονται με τη διενέργεια των ελέγχων ορίζονται από την Επιτροπή με πρόταση των κρατών μελών.
Οι έλεγχοι αυτοί διενεργούνται για λογαριασμό της Κοινότητας η οποία και αναλαμβάνει τις σχετικές δαπάνες.
Η συχνότητα και οι λεπτομέρειες των ελέγχων καθορίζονται με τη διαδικασία του άρθρου 32.
Άρθρο 26
1. Η Επιτροπή, με τη διαδικασία του άρθρου 33, μπορεί να αποφασίζει τον περιορισμό των εισαγωγών από τρίτη χώρα ή τμήμα τρίτης χώρας σε συγκεκριμένα είδη, στα αυγά για επώαση, στα πουλερικά αναπαραγωγής και απόδοσης, στα πουλερικά σφαγής ή στα πουλερικά που προορίζονται για ειδικές χρήσεις.
2. Η Επιτροπή, με τη διαδικασία του άρθρου 33, μπορεί να αποφασίζει την εφαρμογή κάθε απαραίτητου μέτρου υγειονομικού ελέγχου μετά την εισαγωγή.
Άρθρο 27
1. Οι κανόνες και οι γενικές αρχές που ισχύουν για τους ελέγχους στις τρίτες χώρες ή κατά τους ελέγχους των εισαγωγών πουλερικών από τρίτες χώρες καθορίζονται σύμφωνα με το άρθρο 19 παράγραφος 1 δεύτερο εδάφιο της οδηγίας 89/662/ΕΟΚ.
Μέχρι την έναρξη ισχύος των προαναφερόμενων κανόνων και ελέγχων, τυγχάνουν εφαρμογής οι εθνικοί κανόνες, υπό την επιφύλαξη της τήρησης των γενικών κανόνων της συνθήκης.
2. Η εισαγωγή, στην Κοινότητα, πουλερικών και αυγών για επώαση, απαγορεύεται όταν:
- οι αποστολές δεν προέρχονται από το έδαφος ή από το τμήμα του εδάφους τρίτης χώρας εγγεγραμμένης στον κατάλογο που καταρτίζεται σύμφωνα με το άρθρο 21 παράγραφος 1,
- οι αποστολές έχουν προσβληθεί ή υπάρχει υποψία ότι έχουν προσβληθεί ή μολυνθεί από μεταδοτική ασθένεια,
- οι προϋποθέσεις που προβλέπονται από την παρούσα οδηγία δεν έχουν τηρηθεί από την τρίτη χώρα εξαγωγής,
- το πιστοποιητικό που συνοδεύει την αποστολή δεν ανταποκρίνεται στις προϋποθέσεις που προβλέπονται στο άρθρο 24,
- από την εξέταση προκύπτει ότι δεν έχουν τηρηθεί οι κοινοτικοί κανόνες για τις ορμόνες και τα κατάλοιπα.
3. Με την επιφύλαξη κάθε ειδικού όρου που μπορεί να θεσπιστεί με τη διαδικασία του άρθρου 26 για λόγους υγείας των ζώων ή όταν δεν χορηγείται η άδεια επαναποστολής των πουλερικών, η είσοδος των οποίων δεν επετράπη σύμφωνα με την παράγραφο 1, η αρμόδια αρχή του κράτους μέλους προορισμού μπορεί να ορίζει το σφαγείο που πρέπει να αναλάβει τα πουλερικά αυτά.
Άρθρο 28
Μόλις φθάνουν στο κράτος μέλος προορισμού, τα πουλερικά σφαγής πρέπει να μεταφέρονται κατευθείαν σε ένα σφαγείο προκειμένου να σφαγούν το συντομότερο.
Με την επιφύαξη των τυχόν ειδικών όρων που καθορίζονται με τη διαδικασία του άρθρου 33, η αρμόδια αρχή του κράτους μέλους προορισμού μπορεί, για λόγους υγειονομικού ελέγχου, να ορίζει το σφαγείο στο οποίο πρέπει να μεταφέρονται τα πουλερικά αυτά.
ΚΕΦΑΛΑΙΟ IV
Κοινές διατάξεις
Άρθρο 29
1. Για τις ενδοκοινοτικές συναλλαγές, τα μέτρα διασφάλισης που προβλέπονται στην οδηγία 89/662/ΕΟΚ εφαρμόζονται στα πουλερικά και στα αυγά για επώαση.
2. Για τις εισαγωγές από τρίτες χώρες, εφαρμόζονται τα ακόλουθα μέτρα διασφάλισης:
α) υπό την επιφύλαξη των διατάξεων του άρθρου 22, αν μια μεταδοτική ασθένεια των πουλερικών, δυναμένη να θέσει σε κίνδυνο την υγιεινή κατάσταση των πουλερικών ενός από τα κράτη μέλη, εμφανίζεται ή εξαπλούται εντός μιας τρίτης χώρας ή αν άλλοι λόγοι υγειονομικού ελέγχου το δικαιολογήσουν, το αναφερόμενο κράτος μέλος απαγορεύει την εισαγωγή ζώων των ειδών που αναφέρονται στην παρούσα οδηγία και τα οποία προέρχονται, είτε απευθείας, είτε εμμέσως, με ενδιάμεσο ένα άλλο κράτος μέλος, είτε εξ ολοκλήρου από την τρίτη χώρα, είτε από ένα τμήμα του εδάφους αυτής·
β) τα λαμβανόμενα από τα κράτη μέλη μέτρα βάσει του παρόντος άρθρου, καθώς και η κατάργησή τους, πρέπει να κοινοποιούνται αμελλητί στα άλλα κράτη μέλη και στην Επιτροπή, με υπόδειξη των αιτιών.
Η Μόνιμη Κτηνιατρική Επιτροπή συνεδριάζει το συντομότερο δυνατό μετά την κοινοποίηση αυτή και αποφασίζει, σύμφωνα με τη διαδικασία που αναφέρεται στο άρθρο 32, αν τα μέτρα αυτά πρέπει να τροποποιηθούν, ιδίως προκειμένου να συντονισθούν με τα θεσπισθέντα από τα άλλα κράτη μέλη, ή αν αυτά πρέπει να καταργηθούν.
Αν η κατάσταση που αναφέρεται στο παρόν άρθρο παρουσιασθεί και αν θεωρηθεί αναγκαίο και άλλα κράτη μέλη να εφαρμόσουν επίσης τα μέτρα που λήφθηκαν σε εκτέλεση του άρθρου αυτού, ενδεχομένως τροποποιημένα σύμφωνα με το προηγούμενο εδάφιο, οι κατάλληλες διατάξεις θεσπίζονται σύμφωνα με τη διαδικασία που ορίζεται στο άρθρο 32·
γ) η επανάληψη των εισαγωγών που προέρχονται από την αναφερόμενη τρίτη χώρα, εγκρίνεται σύμφωνα με την ίδια διαδικασία.
Άρθρο 30
1. Οι κανόνες κτηνιατρικών ελέγχων που προβλέπονται στην οδηγία 90/425/ΕΟΚ, εφαρμόζονται και στις ενδοκοινοτικές συναλλαγές πουλερικών και αυγών για επώαση.
2. Η οδηγία 90/425/ΕΟΚ τροποποιείται ως εξής:
α) στο παράρτημα Α στοιχείο I, προστίθεται η ακόλουθη αναφορά:
"Οδηγία 90/539/ΕΟΚ του Συμβουλίου της 15ης Οκτωβρίου 1990 για τις προϋποθέσεις υγειονομικού ελέγχου και τις εισαγωγές προελεύσεως τρίτων χωρών, πουλερικών και αυγών προς επώαση
ΕΕ αριθ. L 303 της 31. 10. 1990, σ. 6."
·
β) στο παράρτημα Β, καταργούνται οι ακόλουθες περιπτώσεις:
"- ζώντα πουλερικά,"
"- αυγά προς επώαση".
Άρθρο 31
Μέχρι την ημερομηνία κατά την οποία τίθενται σε ισχύ οι αποφάσεις που λαμβάνονται κατ' εφαρμογή των άρθρων 20, 21 και 22, τα κράτη μέλη εφαρμόζουν στις εισαγωγές πουλερικών και αυγών για επώαση που προέρχονται από τρίτες χώρες, όρους τουλάχιστον ισοδυνάμους με εκείνους που συνεπάγεται η εφαρμογή του κεφαλαίου II.
Άρθρο 32
1. Στην περίπτωση που γίνεται αναφορά στη διαδικασία του παρόντος άρθρου, το θέμα παραπέμπεται αμελλητί στη Μόνιμη Κτηνιατρική Επιτροπή από τον πρόεδρό της, είτε με δική του πρωτοβουλία, είτε κατ' αίτηση του αντιπροσώπου κράτους μέλους.
2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή γνωμοδοτεί για το σχέδιο αυτό μέσα σε προθεσμία που μπορεί να καθορίζει ο πρόεδρος, σε συνάρτηση με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έγκριση των αποφάσεων που καλείται να λάβει το Συμβούλιο, κατόπιν προτάσεως της Επιτροπής. Κατά την ψηφοφορία στα πλαίσια της επιτροπής, οι ψήφοι των αντιπροσώπων των κρατών μελών σταθμίζονται όπως προβλέπεται στο εν λόγω άρθρο. Ο πρόεδρος δεν συμμετέχει στην ψηφοφορία.
3. Η Επιτροπή θεσπίζει τα προτεινόμενα μέτρα εφόσον είναι σύμφωνα με τη γνώμη της επιτροπής.
4. Εάν τα προτεινόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.
Εάν, μετά την εκπνοή προθεσμίας τριών μηνών από την ημερομηνία παραπομπής του θέματος στο Συμβούλιο, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή εκτός εάν το Συμβούλιο έχει απορρίψει τα εν λόγω μέτρα με απλή πλειοψηφία.
Άρθρο 33
1. Στην περίπτωση που γίνεται αναφορά στη διαδικασία του παρόντος άρθρου, το θέμα παραπέμπεται αμελλητί στη Μόνιμη Κτηνιατρική Επιτροπή από τον πρόεδρό της, είτε με δική του πρωτοβουλία, είτε μετά από αίτηση του αντιπροσώπου ενός κράτους μέλους.
2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή γνωμοδοτεί για το σχέδιο αυτό μέσα σε προθεσμία δύο ημερών. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έγκριση των αποφάσεων που καλείται να λάβει το Συμβούλιο, κατόπιν προτάσεως της Επιτροπής. Κατά την ψηφοφορία στα πλαίσια της επιτροπής, οι ψήφοι των αντιπροσώπων των κρατών μελών σταθμίζονται όπως προβλέπεται στο εν λόγω άρθρο. Ο πρόεδρος δεν συμμετέχει στην ψηφοφορία.
3. Η Επιτροπή θεσπίζει τα προτεινόμενα μέτρα εφόσον είναι σύμφωνα με τη γνώμη της επιτροπής.
4. Εάν τα προτεινόμενα μέτρα δεν είναι σύμφωνα με την γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.
Εάν, μετά την εκπνοή προθεσμίας 15 ημερών από την ημερομηνία παραπομπής του θέματος στο Συμβούλιο, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή εκτός εάν το Συμβούλιο έχει απορρίψει τα εν λόγω μέτρα με απλή πλειοψηφία.
Άρθρο 34
Οι τροποποιήσεις των παραρτημάτων, προκειμένου ιδίως αυτά να προσαρμοσθούν στην εξέλιξη των διαγνωστικών μεθόδων και στις διακυμάνσεις της οικονομικής σημασίας των συγκεκριμένων ασθενειών, αποφασίζονται από την Επιτροπή με τη διαδικασία του άρθρου 32.
Άρθρο 35
Οι διατάξεις της παρούσας οδηγίας, και ιδίως το άρθρο 29, επανεξετάζονται πριν από τις 31 Δεκεμβρίου 1992, στα πλαίσια των προτάσεων για την ολοκλήρωση της πραγματοποίησης της εσωτερικής αγοράς.
Άρθρο 36
Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 1992 και ενημερώνουν την Επιτροπή περί αυτού.
Άρθρο 37
Η παρούσα οδηγία απευθύνεται στα κράτη μέλη.
Λουξεμβούργο, 15 Οκτωβρίου 1990.

Labels: 0
3
17
6